****

**ΕΛΛΗΝΙΚΗ ΔΗΜΟΚΡΑΤΙΑ** Άγιος Κήρυκος, 26/4/2025

**ΔΗΜΟΣ ΙΚΑΡΙΑΣ**

**ΓΡΑΦΕΙΟ ΔΗΜΑΡΧΟΥ**

**Ταχ. Δ/νση:** Άγιος Κήρυκος, Ικαρία

**Ταχ. Κωδ:** 83300

**Τηλ.:**2275350401-9

**E-mail :**info@ikaria.gov.gr

**Δήλωση Δήμαρχου Ικαρίας σχετικά με τα πρόσφατα «επεισόδια» στο «σήριαλ» των Ακτοπλοϊκών Συγκοινωνιών**

 Εκφράζοντας αγανάκτηση για όσα έγιναν στα δυο δρομολόγια της Λαμπροβδομαδας **καταγελούμε τους υπευθύνους που δημιούργησαν τις προϋποθέσεις για να συμβούν όσα έγιναν**. Αρχικά κατά την αποχώρηση επισκεπτών του νησιού την Τρίτη 22/4 όπου αναγκάστηκαν να εκδώσουν εισιτήριο μόνο έως τη Σύρο, παρότι ο τελικός τους προορισμός ήταν ο Πειραιάς. Καθώς και για την ταλαιπωρία που υπέστησαν οι επιβάτες του δρομολογίου στις 24/4 κατά την αποβίβαση τους στο λιμάνι του Πειραιά, *(άραγε κατά την επιβίβαση στο πλοίο μπαίνουν όσοι θέλουν ανεξέλεγκτα ?).*

 Το γεγονός ότι δεν προγραμματίστηκε **ούτε ένα έκτακτο δρομολόγιο** για την εξυπηρέτηση της αυξημένης πασχαλινής επιστροφής, **αποτελεί πρόκληση και ένδειξη περιφρόνησης προς το νησί μας και τους επισκέπτες του**. Είναι αδιανόητο η μόνη εταιρία που συνδέει ακτοπλοϊκά τα λιμάνια της Ικαρίας με την ηπειρωτική χώρα να «ξεχνά» να μεριμνήσει για την επιστροφή των επιβατών, ενώ φρόντισε να τους μεταφέρει εδώ με έκτακτο δρομολόγιο.Ακόμα πιο εξοργιστικό είναι το γεγονός ότι, μετά το πρώτο «επεισόδιο» , κάτοικοι και επισκέπτες της Ικαρίας στοχοποιούνται και λοιδορούνται ως «τζαμπατζήδες», όταν στην πραγματικότητα αναγκάστηκαν σε μία λύση ανάγκης για να επιστρέψουν στις εργασίες και στις υποχρεώσεις τους, εξαιτίας τις πλημμελούς πρόνοιας της εταιρείας, που την ενδιαφέρει μόνο η κερδοφορία της .

***«Εκεί που μας χρωστούσαν μας πήραν και το βόδι»***

Θεωρούμε ότι είναι μέγιστο θράσος να υφίσταται αυτή η συμπεριφορά απέναντι σε ένα νησί όπως η Ικαρία, που εκτός των άλλων έχει θρηνήσει και θύματα σε ένα από τα πλέον τραγικά ναυτικά δυστυχήματα της χώρας, το ναυάγιο του ***«Εξπρές Σάμινα».*** Η συλλογική μνήμη και ευαισθησία που έχουμε ως νησιώτες **δεν μας επιτρέπει να αποδεχτούμε ούτε την υποτίμηση της ασφάλειας, ούτε τον εμπαιγμό των ανθρώπων που εξαρτώνται καθημερινά από την ακτοπλοϊκή σύνδεση.**

Τα συνεχόμενα περιστατικά αναδεικνύουν πόσο αναγκαίο είναι αν μπει φραγμός στην ασυδοσία των ακτοπλοϊκών εταιριών, οι οποίες αξιοποιώντας το νομοθετικό πλαίσιο που έχει εγκριθεί με αποφάσεις όλων των κυβερνήσεων λυμαίνονται τις θαλάσσιες μεταφορές.

 Ο Δήμος Ικαρίας **απαιτεί απαντήσεις** από την εταιρία και το Υπουργείο Ναυτιλίας και Νησιωτικής Πολιτικής και για τα δυο περιστατικά .

 Η κυβέρνηση και το **Υπουργείο Ναυτιλίας** και **Νησιωτικής Πολιτικής** πρέπει επιπλέον να απαντήσουν για την **επαναφορά του μειωμένου συντέλεσή ΦΠΑ** στα νησιά μας και για τις **απαράδεκτες καθυστερήσεις στην καταβολή του «Μεταφορικού Ισοδυνάμου» .**

Ο Δήμος Ικαρίας σε συνέχεια οσων θέσαμε στη πολιτική ηγεσία του Υπουργείου Ναυτιλίας και Νησιωτικής Πολιτικής κατά την παράσταση διαμαρτυρίας την 1η / 4/2025, επανέρχεται διεκδικώντας :

* **Να μειωθούν όλα τα ακτοπλοϊκά εισιτήρια και τα ναύλα *(οχημάτων - εμπορευμάτων)* κατά 50% χωρίς να δοθούν νέες επιδοτήσεις στους εφοπλιστές.**
* **Δωρεάν μετακινήσεις για άνεργους, φοιτητές, στρατευμένους, ΑΜΕΑ, και χρονίως πάσχοντες.**
* **Εξασφάλιση συνεχούς σύνδεσης με την ηπειρωτική χώρα με πλοία σύγχρονα και ασφαλή.**

Παράλληλα στηρίζοντας το πρόσφατο αίτημα των συλλόγων επαγγελματιών της Ικαρίας <https://www.radio-ikaria.gr/anisychia-xenodochon-kai-emporon-tis-ikarias-gia-apoysia-egkekrimenon-aktoploikon-dromologion>

**Διεκδικούμε την έγκριση δρομολόγιων ώστε να προσεγγίζουν πλοια ισότιμα και τα δυο λιμάνια του νησιού, παρέχοντας επαρκείς ακτοπλοϊκές υπηρεσίες για όλους τους Ικαριώτες και τους επισκέπτες του νησιού μας**.